শান্তিপুর স্টেশন থেকে বাড়ি ফেরার জন্য ২.২২-এর ট্রেন ধরতে হবে। তাই পরীক্ষা শেষ হওয়ার আগেই ছাত্রছাত্রীদের থেকে পরীক্ষার খাতা জমা নিয়ে নিলেন শিক্ষিকা। নদীয়ার শান্তিপুর থানার বাগআঁচড়া উচ্চ মাধ্যমিক বিদ্যালয়ের এক শিক্ষিকার বিরুদ্ধে এমনই অভিযোগ উঠল। 
জেলার অন্যান্য স্কুলের সঙ্গে সোমবার থেকে এই স্কুলেও শুরু হয়েছে মাধ্যমিক ও উচ্চ মাধ্যমিকের টেস্ট পরীক্ষা। পরীক্ষার্থীদের থেকে জানা গিয়েছে, ১১টা থেকে ২.১৫ পর্যন্ত চলার কথা ছিল পরীক্ষা। কিন্তু ততক্ষণেই শিক্ষক শিক্ষিকাদের বাড়ি যাওয়ার তাড়া লেগে যায়। যে কারণে পরীক্ষা শেষ হওয়ার আগেই ছাত্রছাত্রীদের থেকে খাতা নিয়ে নেন তাঁরা।
 
 

সোমবারের পরে মঙ্গলবারও এই ঘটনার পুনরাবৃত্তি হওয়ায় মঙ্গলবার স্কুলে বিক্ষোভ দেখান ছাত্রছাত্রীদের অভিভাবকরা। বিক্ষোভ দেখানোর পাশাপাশি, স্কুলের প্রধান শিক্ষক-সহ অন্যান্য শিক্ষক-শিক্ষিকাদেরও ঘেরাও করেন তাঁরা। এই ঘটনার সত্যতা স্বীকার করেছেন স্কুলের প্রধান শিক্ষক বিমান চন্দ্র বর্মন।
তবে তাঁর গলায় এই নিয়ে হতাশাই প্রকাশ পেয়েছে। তাঁর অভিযোগ, গত কয়েক বছর যাবৎ নির্দিষ্ট কিছু শিক্ষক ও শিক্ষাকর্মী এই ঘটনা ঘটাচ্ছেন। কিন্তু তাঁদের বিরুদ্ধে কোনও প্রশাসনিক পদক্ষেপ নেওয়া সম্ভব হচ্ছে না। তাঁর দাবি, এই ব্যাপারে প্রশাসন সাহায্যও করছে না।
পরে অবশ্য স্কুলের শিক্ষকরা এই ঘটনার পুনরাবৃত্তি না হওয়ার প্রতিশ্রুতি দিলে বিক্ষোভ তুলে নেন অবিভাবকরা।